Je li Europska unija idealno mjesto za život?

Otkako je Hrvatska ušla u Europsku uniju, počela sam shvaćati koliko je to zapravo dobro za razvoj i napredak naše države. Smatram da je ulazak Hrvatske u EU dobar potez jer se naša država muči s krizom i velikim brojem mladih ljudi koji su nezaposleni. Europska unija pruža veće mogućnosti za pronalazak posla. S ulaskom na zajedničko europsko tržište rada hrvatski radnici mogu konkurirati na tržištu gdje se godišnje otvara 30 milijuna radnih mjesta.

Hrvatska do sada nije uspjela konkurirati većim zemljama jer nema nikakav početni kapital kojim bi to ostvarila, ali taj početni kapital nudi joj Europska unija. Smatram da je Unija rješenje za sve hrvatske probleme te da će upravo u Europskoj uniji Hrvatska razviti svoj potencijal jer, iako je Hrvatska mala zemlja, ona mnogo toga može ponuditi.

Možda jesam eurooptimist misleći kako je ulazak nudi sva rješenja, ali stojim iza svojih argumenata. U konačnici, Hrvatskoj se kao članici Unije osigurava gospodarski rast, mir, sigurnost i stabilnost, pristup sredstvima iz izdašnih fondova Europske unije, mobilnost ljudi u procesu obrazovanja i još mnogo toga, što sve u konačnici vodi u bolji životni standard građana. Smatram da je ulazak u EU zapravo lakši put za ubrzani gospodarski napredak.

Ove bih uopćene misli pokušala primijeniti na perspektivu vlastitoga života. Oduvijek sam zamišljala sebe u razmjeni studenata. Voljela bih nastaviti svoje obrazovanje u Pragu. Taj grad me oduvijek privlačio i kada bih dobila stipendiju za odlazak izvan države Hrvatske, otišla bih u Prag. Sve u vezi s Pragom me privlači: arhitektura, trgovine, kamenom popločane ulice. Čista ljepota meni najljepšeg grada što postoji. Odlazak u Prag i nije toliko lako izvediv jer sve ovisi o mojim ocjenama, ali uvijek postoji mogućnost.

Smatram da živim sasvim solidno i moj standard ovisi o primanju roditelja. Nismo financijski opterećeni i mogu si priuštiti gotovo sve što bih htjela. Svjesna sam činjenice da je i to jedna od tekovina Unije te da mnogi moji vršnjaci u drugim dijelovima svijeta o takvom standardu ili razmjeni studenata ne mogu ni sanjati.

Europska unija mi pruža mnoge prednosti: imam pravo liječiti se u drugoj državi članici Unije, s time da naša država mora platiti dio troška ili puni trošak toga liječenja; dostupno mi je kupovanje predmeta kojih nema na hrvatskom tržištu, slobodano se mogu kretati drugim država bez putovnice, samo s osobnom iskaznicom. Kao da izlazim subotom navečer.

Smatram da se mladima u nekim drugim državama Europske unije, koje su razvijenije, pruža više mogućnosti u području školovanja ili pronalaska posla, ali Hrvatska će svakako u budućnosti doseći njihov standard.

Kada razmišljam o svojem budućem poslu, ne bih u bliskoj budućnosti napuštala Hrvatsku zato što se nadam i vjerujem da će moja država gospodarski napredovati kao i sve ostale države Unije te da ću pronaći posao ovdje gdje živim.

Život u Europskoj Uniji je po mojem mišljenju idealan jer imamo mnogo prednosti i mogućnosti da ostvarimo svoje potencijale. Najvažnije od svega je naša sloboda koja mi omogućava lagodan život i lakše samoostvarivanje.